লক্ষ্মীপুর, ২৫ জুন (শীর্ষ নিউজ ডটকম): লক্ষ্মীপুর সদর উপজেলার কামাল হাটে পরাজিত মেম্বার প্রার্থীদের হামলায় বিজয়ী প্রার্থীর ভাইসহ ১০ জন  আহত হয়েছে। আজ শনিবার সকালে এ হামলার ঘটনা ঘটে।   জনা যায়, গত বুধবার অনুষ্ঠিত লক্ষ্মীপুর সদর উপজেলার ১০নং চন্দ্রগঞ্জ ইউনিয়নের ৮নং ওয়ার্ডে মেম্বার প্রার্থী কফিল উদ্দিনের কাছে অপর দুই প্রার্থী আবু খোনার ও হানিফ মিয়া পরাজিত হয়। ফলাফল ঘোষণার পর থেকে আবু খোনার ও হানিফ মিয়ার লোকজন বিজয়ী প্রার্থী কফিল উদ্দিনের লোকজনদের হুমকি-ধমকি দিতে থাকে। এরই ধারাবাহিকতায় শনিবার সকালে স্থানীয় কামারহাটে বিজয়ী প্রার্থী কফিল উদ্দিনের লোকজনের উপর আবু খোনার ও হানিফ মিয়ার নেতৃত্বে তাদের লোকজন ধারালো অস্ত্র নিয়ে হামলা করে তাদের  কুপিয়ে ও পিটিয়ে ১০ জনকে আহত করে। গুরুতর আহত হেদায়েত উল্লাহ (৩৫), আবু তাহের (৪০), আহছান উল্যাহ (২২) ও মো. হোসেনকে (৩৫) সদর হাসপাতালে ভর্তি করা হয়েছে। বাকিদের প্রাথমিক চিকিৎসা দেয়া হয়েছে।  পুলিশ জানায়, খবর পেয়ে চন্দ্রগঞ্জ তদন্ত কেন্দ্রের পুলিশ ঘটনাস্থলে পৌঁছে আহতদের উদ্ধার করে সদর হাসপাতালে প্রেরণ করে। এ ব্যাপারে বিজয়ী মেম্বার কফিল উদ্দিন বাদী হয়ে আবু খোনার, হানিফ মিয়া, আমির হোসেন ও মহিনসহ ১৫ জনের বিরুদ্ধে সদর থানায় একটি মামলা দায়ের করেছে।  (শীর্ষ নিউজ ডটকম/প্রতিনিধি/এইউ/আরআর/১৮.৪৬ ঘ.)